b'\n_START_ARTICLE_\nBerilin\xc4\x97 bronza\n_START_PARAGRAPH_\nBerilin\xc4\x97 bronza (angl. beryllium bronze), berilinis varis (angl. beryllium copper, copper beryllium, spring copper)\xc2\xa0\xe2\x80\x93 vario lydinys, kuriame be vario yra 0,5\xe2\x80\x933,0% berilio, o kartais ir kit\xc5\xb3 pried\xc5\xb3._NEWLINE_Berilin\xc4\x97 bronza derina tokias naudingas savybes kaip tvirtumas ir nemagneti\xc5\xa1kumas bei nekibirk\xc5\xa1\xc4\x8diavimo geba. Lengvai apdirbama ir formuojama. Pla\xc4\x8diai naudojama tokios specialiose srityse kaip \xc4\xafrankiai darbui pavojingose aplinkose, muzikos instrumentai, tikslieji matavimo prietaisai, kulkos, kosmoso ir aviacin\xc4\x97 technika. Tiesa, berilio turintys lydiniai pavojingi, jei apdorojant \xc4\xafkvepiama j\xc5\xb3 daleli\xc5\xb3, nes berilio junginiai gali b\xc5\xabti toksi\xc5\xa1ki.\n_START_SECTION_\nSavyb\xc4\x97s\n_START_PARAGRAPH_\nBerilin\xc4\x97 bronza yra kalus, tinkamas suvirinimui bei ma\xc5\xa1ininiam apdirbimui lydinys. Ji atspari neoksiduojan\xc4\x8diosioms r\xc5\xabg\xc5\xa1tims (pvz., druskos r\xc5\xabg\xc5\xa1\xc4\x8diai ar anglies rog\xc5\xa1\xc4\x8diai), abrazyviniam d\xc4\x97v\xc4\x97jimuisi ir nuotrynoms. Ji tinka terminiam apdorojimui, kuris didina lydinio stipr\xc4\xaf, patvarum\xc4\x85 ir elektrin\xc4\xaf laid\xc4\xaf. Berilin\xc4\x97 bronza yra stipriausias vario lydinys (iki 1400 MPa).\n_START_SECTION_\nToksi\xc5\xa1kumas\n_START_PARAGRAPH_\nBerilio junginiai yra toksi\xc5\xa1ki, pasi\xc5\xbeymi kumuliaciniu nuodingumu, tad dirbant su berilio lydiniais galimos saugos problemos. Kieta, galutinai apdorota berilin\xc4\x97 bronza, kiek \xc5\xbeinoma, n\xc4\x97ra pavojinga sveikatai. Ta\xc4\x8diau berilin\xc4\x97s bronzos dulki\xc5\xb3 ar gar\xc5\xb3, susidaran\xc4\x8di\xc5\xb3 suvirinant, \xc5\xa1lifuojant ir pana\xc5\xa1iai apdorojant, \xc4\xafkv\xc4\x97pimas anks\xc4\x8diau ar v\xc4\x97liau rimtai pa\xc5\xbeeid\xc5\xbeia plau\xc4\x8dius. \xc4\xaekvepiami berilio junginiai yra \xc5\xbeinomi \xc5\xbemoni\xc5\xb3 kancerogenai. Tod\xc4\x97l neretai berilin\xc4\x99 bronz\xc4\x85 kei\xc4\x8dia saugesniais vario lydiniais, tokiais kaip Cu-Ni-Sn bronza.'